tádabhimŕ̥śyaitadyájurjapatīmā́ me agna íṣṭakā dhenávaḥ santvítyagnírhaitā́sāṃ dhenukaraṇásyeṣṭe tásmādetā́vatīnāṃ devátānāmagnímevā́mantrayata ékā ca dáśa cā́ntaśca parārdhaścétyeṣá hāvarārdhyò bhūmā yadékā ca dáśa cā́tha haiṣá parārdhyò bhūmā yadántaśca parārdháścāvarārdhatáścaivaìnā etátparārdhatáśca parigŕ̥hya devā́ dhenū́rukurvata táthaivaìnā ayámetádavarārdhatáścaivá parārdhatáśca parigŕ̥hya dhenū́ḥ kurute tásmādápi nā́driyeta bahvīḥ kártumamútra vā́ eṣá etā bráhmaṇā yájuṣā bahvī́ḥ kuruté 'tha yátsaṃtanóti kā́māneva tatsáṃtanoti